b'\n_START_ARTICLE_\nNennius\n_START_PARAGRAPH_\nNennius oli 800-luvulla el\xc3\xa4nyt walesilainen munkki ja historioitsija, jota pidet\xc3\xa4\xc3\xa4n Historia Brittonum -teoksen kirjoittajana. Teos on Englannin ja Walesin varhaishistorian tutkimuksen keskeinen l\xc3\xa4hde. Se on yksi varhaisimpia tunnettuja tekstej\xc3\xa4, jossa mainitaan kuningas Arthur, ja luetellaan 12 h\xc3\xa4nen voittamaansa taistelua. Siin\xc3\xa4 kerrotaan my\xc3\xb6s saksien tunkeutumisesta Englantiin 600-luvulla._NEWLINE_Historia Brittonumista on s\xc3\xa4ilynyt nykyp\xc3\xa4iviin 35 k\xc3\xa4sikirjoituskopiota, joista vanhimmat ovat 900-luvun alkupuolelta. Nenniuksen arvellaan kirjoittaneen alkuper\xc3\xa4isen teoksen joskus vuosien 796 ja 830 v\xc3\xa4lisen\xc3\xa4 aikana. Toisaalta on my\xc3\xb6s mahdollista, ett\xc3\xa4 h\xc3\xa4n vain muokkasi uusiksi jonkun muun tekem\xc3\xa4n viel\xc3\xa4 varhaisemman ty\xc3\xb6n. Nenniuksesta itsest\xc3\xa4\xc3\xa4n ei tiedet\xc3\xa4 paljoa, paitsi ett\xc3\xa4 Historia Brittonumin esipuheessa h\xc3\xa4n kertoo olleensa vuonna 809 kuolleen piispa Elvoduguksen oppilas.'